《赠司勋萧郎中》
唐代·张子容

作相开黄阁，为郎奏赤墀。君臣道合体，父子贵同时。

国以推贤答，家无内举疑。凤池真水镜，兰省得华滋。

未睹风流日，先闻新赋诗。江山清谢脁，花木媚丘迟。

吏部来何暮，王言念在兹。丹青无不可，霖雨亦相期。

昔我投荒处，孤烟望岛夷。群鸥终日狎，落叶数年悲。

渔父留歌咏，江妃入兴词。今将献知己，相感勿吾欺。

作者简介：张子容，襄阳人（今属湖北），又名张五。生卒年均不详，约唐玄宗开元十六年前后在世。先天元年（712）举进士，仕为乐城令，开元中谪为东城尉。又曾官晋陵尉。初，与孟浩然同隐鹿门山，为死生交，诗篇唱答颇多。复值乱离，流寓江表。后竟弃官归旧业以终。子容为诗兴趣高远，为当时文士所称，有诗集传于世。